HSBCหั่นจีดีพี4%
เอชเอสบีซียันเศรษฐกิจไทยฟื้นตัวไม่แกร่งจริง โครงการลงทุนหนุนจีดีพีปีนี้ไม่ทัน
24 ก.พ. 2558

เอชเอสบีซียันเศรษฐกิจไทยฟื้นตัวไม่แกร่งจริง โครงการลงทุนหนุนจีดีพีปีนี้ไม่ทัน
ธนาคารเอชเอสบีซี เปิดเผยบทวิเคราะห์โดยนายเฮโรลด์ แวน เดอ ลินเด ผู้อำนวยการบริหาร ศูนย์วิจัยกลยุทธ์การลงทุนในตลาดหุ้น ประจำเอเชียแปซิฟิก ว่า แม้เศรษฐกิจไทยจะได้รับผลดีจากมาตรการกระตุ้นและบรรยากาศการลงทุนที่ดีขึ้น แต่การฟื้นตัวยังไม่แรงอย่างที่คาด การลงทุนโครงสร้างพื้นฐานส่วนใหญ่ยังอยู่ในขั้นประมูล การเติบโตของสินเชื่อธนาคารอยู่ในระดับต่ำ และภาวะหนี้สินภาคครัวเรือนในระดับสูงเป็นอุปสรรคต่อการบริโภค ขณะที่การร่างรัฐธรรมนูญยังสร้างความไม่แน่นอน
ทั้งนี้ เอชเอสบีซีได้ปรับลดประมาณการผลิตภัณฑ์มวลรวมในประเทศ (จีดีพี) ปีนี้ลงมาอยู่ที่ 4% และ 0.5% ในปีที่แล้ว จากเดิม 4.5% และ 1% เมื่อ 6 เดือนที่แล้ว 
นายเดอ ลินเด กล่าวด้วยว่า ผู้บริหารธนาคารชั้นนำในไทยที่ได้คุยด้วยก็มีมุมมองระวังมากขึ้น โดยเชื่อว่าจีดีพีจะโตได้ 3-3.5% และสินเชื่อโต 5-7% เนื่องจากความต้องการสินเชื่อส่วนใหญ่เพื่อใช้เป็นทุนหมุนเวียน ไม่ใช่เพื่อการลงทุน